钦定古今图书集成/理学汇编/经籍典/第158卷 > 《序诗之次论》前人
## 钦定古今图书集成/理学汇编/经籍典/第158卷 > 《序诗之次论》前人

周、《召风》之正经，固当为首。自周而下，十有馀国，编比
先后，旧无明说。欧阳氏曰：“《周南》《召南》《邶》《鄘》《王》《卫》《郑》《齐》
《豳》《秦》《魏》《唐》《陈》《曹》，此孔子未删之前，周太师乐歌之次
第也。《周》《召》《邶》《鄘》《卫》《王》《郑》《齐》《魏》《唐》《秦》《陈》《桧》《曹》《豳》，此今诗
次第也。《周》《召》《邶》《鄘》《卫》《桧》《郑》《齐》《魏》《唐》《秦》《陈》《曹》《豳》《王》，此郑
氏《诗谱》次第也。《诗正风》《周南》《召南》，王化之本也。《二南》”
之风变，故次之以《邶》、鄘、卫。卫，一国也，而三其名；《志》。卫，
首恶，灭与国也。诸侯相并，王迹灭矣，雅亡而为一国
之风，故次之以王。王制不足以统临天下，而畿内之
诸侯若郑者，亦自为列国，故次之以《郑》。君臣上下之
分失而人伦乱，故次之以《齐》。天下之风至此则无不
变之国。魏，舜、禹之都，唐帝、尧之国，其遗风虽存，今亦
变矣，故次之以魏、唐。先代之风化既泯，天下相胥而
移矣，故次之以《秦》。西秦之化行，圣王之流风尽矣。陈
舜之后，风化所厚也，圣人之典法所在也，而今也风
化熄而典法亡矣，故次之以《陈》。人情迫于危亡则思
治安，故思治者乱之极也，故次之以桧、曹。乱既极，必
有治之之道，周家之始，盖尝由之矣，故次之以《豳》。言
变之可正，所以识王业之兴也。王业成而为政于天
下，故次之以《雅》。雅者，王之政也。小之先，大，固有叙也。
天下之治，始于正风，以风天下；其终也，功德可以告
于神明，终始之义也，故次之以《颂》。《颂》之有鲁，盖生于
不足也；商则颂前代之美，不可废也，故附于其后。襄
公二十九年，季札请观周乐于鲁，而豳居秦上。秦在
魏前，陈在唐后，不能无差。盖是时《诗》未叙于圣人之
手。哀公十一年，孔子自卫反鲁，然后乐正，《雅》《颂》各得
其所。上距季札时，盖六十有二年。